Eyvind Vesselbo (V), 2003-11-28:
Jeg vil gerne starte med at sige tak til SF for at have stillet denne forespørgsel.
Jeg vil også takke ministeren for besvarelsen af forespørgslen.
Det drejer sig om, hvordan vi kulturpolitisk vil gribe sagen an, det drejer sig om bestsellere, og det drejer sig om bøger, som kun har et mindre publikum.
Her er spørgsmålet, om vi stimulerer bogmarkedet mest ved at give priserne helt fri, eller om vi i en periode fortsætter med den løsning, som har fungeret i 3 år, hvor vi kombinerer de faste priser med den vedtagne liberalisering.
Vi deler ministerens synspunkter, som de kom frem i hans tale, og vi støtter derfor, at den nuværende dispensationsperiode forlænges frem til sommeren 2006.
Vi har umiddelbart ingen ønsker om at give priserne helt fri med den ene hånd og øge statens støtte med den anden.
Det ville jo netop være konsekvensen af forhastet liberalisering af bogmarkedet her og nu.
Vi vil sikre en holdbar kulturpolitisk løsning på bogområdet.
Vi kan lære af de lande, som har taget initiativer på området, men samtidig må vi have de særlige danske vilkår in mente.
Danmark er et meget lille sprogområde, og det er meget småt med eksportmulighederne.
Danmark har en moms på 25 pct. på bogmarkedet, og de bøger, som kun kommer i små oplag, vil derfor have svært ved at klare sig, hvis vi bare giver priserne fri.
Der er nogle, som ytrer, at liberal politik og her liberal kulturpolitik må være ensbetydende med en helt fri prisdannelse og -fastsættelse.
Det mener jeg er helt forkert, hvis det samtidig betyder, at man på den måde knægter muligheden for mangfoldighed på bogområdet, fordi forlagene ikke får råd til at trykke bøger, som ikke har det helt store publikum.
Det ville være et stort tab for dansk kultur, og det har vi ikke råd til.
De danske bøger er nemlig ikke bare et produkt, man går hen og køber, ligesom man køber andre varer i supermarkedet.
Bøger er vigtige sprog- og kulturbærere, og det må vi ikke på nogen måde ændre ved eller gribe ind i.
Vi må sikre, at udbuddet af bøger fortsat er så mangfoldigt som overhovedet muligt.
Det er derfor vigtigt, som ministeren sagde i sin tale, at vi sørger for, at der er en balance mellem det kulturpolitiske og det konkurrencepolitiske hensyn.
Det er netop det, som er det centrale spørgsmål i denne sag, og spørgsmålet er så, hvordan vi sikrer, at bogen overlever og udvikler sig og fortsætter med at være attraktiv for læserne som et kulturgode af høj kvalitet, men også som en vare, der kan konkurrere med andre kulturgoder.
Vi tror på linje med ministeren, at ved at give bogmarkedet ro i en periode ved at lade den nuværende ordning fortsætte, samtidig med at der nedsættes et udvalg, som skal overtage det nuværende overvågningsudvalgs opgaver med bl.a. at undersøge nye muligheder for at liberalisere yderligere på bogmarkedet, giver vi bogen den bedst mulige kulturpolitiske støtte.
Når vi samtidig får indhentet erfaringer fra andre lande, vil vi være godt rustet til at vurdere situationen på et solidt grundlag, når alle disse oplysninger foreligger.
Jeg skal derfor på vegne af Venstre, Socialdemokratiet, Dansk Folkeparti, Det Konservative Folkeparti, SF, Det Radikale Venstre, Enhedslisten og Kristendemokraterne, altså alle partier i Folketinget, fremsætte følgende:
Forslag til vedtagelse
»Folketinget ser bogmarkedet i en kulturpolitisk og kulturhistorisk sammenhæng og konstaterer, at der på nuværende tidspunkt ikke er et kulturpolitisk sikkert grundlag for en yderligere liberalisering på bogmarkedet.
Folketinget konstaterer med tilfredshed, at regeringen er indstillet på at forlænge den nuværende retstilstand på bogmarkedet til sommeren 2006, og at regeringen vil nedsætte et udvalg for bogmarkedet, hvori der bl.a. indgår repræsentanter fra Forlæggerforeningen, Boghandlerforeningen, forfatterforeningerne og konkurrencemyndighederne samt udlandet, der dels skal overtage det nuværende overvågningsudvalgs opgaver, dels skal afsøge eventuelle nye liberaliseringspotentialer på bogmarkedet og endelig skal indhente oplysninger om eksisterende nordiske og europæiske støtteordninger på bogmarkedet og sammenligne med danske forhold.
Folketinget opfordrer kulturministeren til at orientere Folketinget om resultatet af udvalgets arbejde i sommeren 2006.«